C 138/20
LV
Eiropas Savienības Oficiālais Vēstnesis
21.4.2023.
Turklāt 2015. gadā Lauksaimniecības dzīvnieku ražošanas tehnoloģiju struktūrvienība (kas pieder pie Aragonas Agropārtikas pētniecības un tehnoloģiju centra jeb CITA (akronīms spāņu valodā)) publicēja pētniecības projekta “Effect of diet, packaging and exposure time on visual appraisal and intention to purchase “Cerdo de Teruel” PGI pork” [Barības, iepakojuma un ekspozīcijas laika ietekme uz vizuālo novērtējumu un nodomu iegādāties ar AĢIN “Cerdo de Teruel” apzīmētu cūkgaļu] (Panea, B. et al, 2015) rezultātus.
Šā pētījuma secinājumos jāizceļ konstatējums, ka kontroles grupai (“Cerdo de Teruel” cūkgaļai no cūkām, kam izbaroja ierasto barību) bija augstāki rezultāti nekā pārējām grupām, kurās dzīvniekiem izbaroja citu veidu barību.
CITA pētnieki 2016. gadā īstenoja projektu Tervelas Investīciju fonda paspārnē.
Tā nosaukums bija “Health management, production and marketing alternatives for “Cerdo de Teruel” pork: a proposal for sustainability” [“Cerdo de Teruel” cūkgaļas veselības aspektu pārvaldības, ražošanas un tirdzniecības alternatīvas: priekšlikums ilgtspējas panākšanai] (Panea, B. et al., 2016).
Kopš tā laika ar CITA iesaisti ir veikti vēl citi pētījumi, un par to rezultātiem ir sniegta informācija no Eiropas Reģionālās attīstības fonda līdzfinansētās programmās: “Healthy sausages made from pork from Teruel: Reduced content of saturated fat and salt” [No Tervelas cūkgaļas pagatavotas veselīgas desas: samazināts piesātināto taukskābju un sāls saturs] (Panea, B. et al., 2019).
“Cerdo de Teruel” cūkgaļa ir arī minēta pavisam citāda veida publikācijās, kuras lasa daudz lasītāju un kuras ir plaši zināmas, proti, literatūrā.
Viens konkrēts piemērs ir romāna “Animales urbanos” [Pilsētas dzīvnieki] (Leiz, K., 2018) nodaļa ar nosaukumu “Del cerdo de Teruel y del amor” [Par “Cerdo de Teruel” un mīlestību].
“Cerdo de Teruel” reputāciju apliecina ne tikai tradīcija un zinātniskās un informatīvās publikācijas, kas to pamato, bet arī popularitāte tirgū.
“Cerdo de Teruel” ir nosaukums, ko ražotāji un pārdevēji izmanto šai ļoti populārajai gaļai, un šo nosaukumu bieži lieto tirgū, lielveikalos un gaļas veikalos visā Spānijā.
No “Cerdo de Teruel” gatavoti ēdieni arī pastāvīgi tiek iekļauti restorānu ēdienkartēs visā valstī.
Receptes ar “Cerdo de Teruel” ir arī atrodamas augstu vērtētās digitālās platformās.
Viens piemērs ir recepte ““Cerdo de Teruel” cūkgaļas fileja ar žāvētām plūmēm un ciedru riekstiem” no pavārgrāmatas “El Gran Libro de la Cocina Aragonesa” [Lielā Aragonas pavārgrāmata] (Aneto Publicaciones, SL, 2011), kas publicēta RedAragón — Aragonas reģiona interneta portāla — pārtikas un dzērienu sadaļā.
Šefpavāri ir arī dalījušies ar tādām receptēm kā ““Cerdo de Teruel” cūkgaļas secreto ar baklažāniem un baltās šokolādes mērci” (Aragonas ēdienu reklamēšanas tīmekļa vietnē Comparte el Secreto.
Aragón, alimentos nobles [Dalāmies ar noslēpumu.
Aragona, izsmalcināti ēdieni]) un “Altamirasa iedvesmoti “Cerdo de Teruel” cūku vaigi” (“Altamirasa iedvesmoti” ir atsauce uz 18. gs. mūku un pavāru Juan Altamiras) (avīzes “Heraldo” pārtikas un dzērienu sadaļā).
“Cerdo de Teruel” cūkgaļa tiek īpaši izcelta arī plašsaziņas līdzekļos: — “ar aizsargāto cilmes vietas nosaukumu “Jamón de Teruel” apzīmētās cūkgaļas ieguvē izmantoto cūku labās kvalitātes barība ļauj iegūt ne tikai izsmalcinātus šķiņķus, bet arī visaugstākās kvalitātes svaigu gaļu ar tumši sārtu krāsu, izsmalcinātu garšu un maigu un īpaši sulīgu konsistenci” (2011, Indisa; 2014, A la carta para dos [Galdiņš diviem “à la carte”]), — “Quality, production and marketing of Teruel pork” [Tervelas cūkgaļas kvalitāte, ražošana un tirdzniecība] (2016, Aragón hoy [Aragona šodien]).
“Cerdo de Teruel” gaļa savas izcilās reputācijas dēļ gadu gaitā ir tikusi izcelta neskaitāmos pasākumos.
Vairākos gadījumos “Cerdo de Teruel” ir bijusi nozīmīga loma kulinārijas konkursā Teruel Gusto Mudéjar [Mudehāra garšas], kurš norisinās kopš 2006. gada un kura galvenais notikums ir valsts līmeņa konkurss ar uzsvaru uz gatavošanu ar “mudehāra” garšu.
Sestajā šā kulinārijas pasākuma gadā profesionāliem pavāriem un uzlecošajām gastronomijas zvaigznēm bija jāgatavo savs ēdiena “Ar “Cerdo de Teruel” pildīti Cella kartupeļi ar melnajām trifelēm (Tuber melanosporum)” variants.
2012. gadā pirmoreiz notika “Cerdo de Teruel” festivāls Jornada Gastronómica de Cerdo de Teruel, kurā piedalījās vairāk nekā 40 uzņēmumu no Tervelas provinces.
Šā pasākuma moto bija “Cūkgaļa jaunā gaismā: citi veidi, kā baudīt šo ceļojumu, un ne tikai...”.
2020. gadā “Cerdo de Teruel” izmantoja starptautiskajā izstādē Madrid Fusión kā kvalitātes shēmu: ““Cerdo de Teruel” cūkgaļa pārtikas un dzērienu izstādē Madrid Fusión” (avīze “La Comarca”).
Tas viss un jo īpaši vēlme aizsargāt produktu ar spēcīgu vietējo saikni lika ražotājiem izveidot “Cerdo de Teruel” ražotāju asociāciju, lai aizsargātu šā produkta reputāciju, panāktu, ka patērētājiem tiek sniegta pienācīga informācija, un pārvaldītu “Cerdo de Teruel” cūkgaļas ražošanu.